Sadan tuhannen euron mielenosoitus: kertomus Luokkavierasjuhlista 2014

Itsenäisyyspäivänä on kaksi perinnettä: presidentinlinnassa jonotetaan kättelemään ja linnan ulkopuolella yritetään häiritä juhlintaa ja sörkkiä railoja päivän melankoliseen nationalismiin. Molemmat perinteet uudistuivat viime vuonna, kun kättelyt järjestettiin Tampereella ja ulkona järjestettiin Kiakkovierasjuhlat. Tänä vuonna virallinen juhla palasi Helsinkiin, mutta epävirallinen juhla riistäytyi uomista ja virtasi kaduilla miten sattuu. Poliisi arvioi, että illan aikana tuhottiin yksityisomaisuutta sadan tuhannen euron edestä:

Itsenäisyyspäivän illan aikana vahingoitettiin Hakaniemen ja keskustan alueella runsaasti yksityistä omaisuutta: parikymmentä henkilöautoa ja toistakymmentä kiinteistöä kärsi vahinkoa. Vahinkoina oli mm: peilien rikkomisia, lasien rikkomisia ja sotkemisia. Illan aikana yksi metrovaunu jouduttiin poistamaan käytöstä, koska se oli sotkettu kauttaaltaan sisätiloista. Tämän hetkinen vahinkoarvio illan tapahtumista liikkuu sadantuhannen euron hujakoilla. Poliisi on ottanut tapahtumaan liittyen kiinni 23 henkilöä, ja heidän osaltaan esitutkinta aloitetaan sunnuntaina kuulustelemalla heitä.

Ylelle puhunut poliisi arvioi vahinkojen nousevan moniin satoihin tuhansiin. Ilta äityi niin villiksi, että Ilta-Sanomien toimittajaa epäillään mellakoinnista. Iltalehti puolestaan mässäilee ”tuhogallerialla”.

Voi sanoa, että ”mielenosoitus yllätti poliisit”.

Viime vuoden Kiakkovierasjuhlat onnistui järjestäjiensä näkökulmasta ilmeisen hyvin: osallistujia oli puolisen tuhatta, mielenosoitus liikkui vapaasti ja sai viestinsä läpi. Tapahtuma oli seuraavien päivien ykkösuutinen. Kun tänä syksynä julkaistiin kutsu itsenäisyyspäivän ”luokkavieraiden” Luokkaretki lähiöst linnaan -mielenosoitukseen, sitä pidettiin ainakin osittain epäonnistumaan tuomittuna yrityksenä toistaa Tampereen tapahtuma.

Mielenosoituksen ennakkoviestintä ja graafinen ilme eivät olleet Kiakkovierasjuhlien tasolla, eikä niin sanotun poliittisen mielikuvituksen tasolla tehty uusia avauksia. Kutsu ei onnistunut kommunikoimaan kovin hyvin. Kuulin monen ihmisen perustelevan poisjäämistään näiden syiden lisäksi poliisilla: Kiakkovierasjuhlien jälkeen poliisi tuskin päästäisi mielenosoitusta edes liikkeelle. Ja vaikka päästäisikin, miksi pitää yllä itsenäisyyspäivän mielenosoitusperinnettä vain perinteen vuoksi?

Alku vaikuttikin tapahtuman kannalta huonolta. Mellakkapoliisit olivat miehittäneet Itäkeskuksen metroaseman. Poliiseja oli sekä laiturilla että Tallinnanaukiolla, ja he tarkastivat ohikulkijoiden reppuja.

Metro pysäytetty itikseen. +50 mellakkapoliisia tutkii maskipäitä ja lipunkantajia. Oranssi kumipyssy ja pippurikaasua #luokkaretki — Arto L. (@arwin_goodman) December 6, 2014

#Helsinkipoliisi tarkasti Itäkeskuksen metrossa muutaman henkilön poliisille tulleen ilmoituksen perusteella. Ei kiinniotettuja — Helsingin poliisi (@HelsinkiPoliisi) December 6, 2014

Kymmeniä poliiseja Itiksen metroasemalla vastassa mahdollisia mielenosoittajia. #lähiöstlinnaan pic.twitter.com/CHyfAm9n8L — Heta Hassinen (@HetaHassinen) December 6, 2014

Mielenosoitus kokoontui Stoan aukiolla Itäkeskuksen kirjaston vieressä. Poliisi pysyi kaukana kokoontumisesta. Tunnelma oli rauhallinen ja odottava.

Artistit aloittivat settinsä vain 20 minuuttia ilmoitetusta esitysajasta myöhässä, mikä on poikkeuksellista anarkistien järjestämässä tapahtumassa.

Huhupuhe: Itäkeskuksessa laskettu 45 poliisiautoa #lähiöstlinnaan -toiminnan ympärillä. Pääsevätköhän edes keskustaan asti sieltä? — Laura (@LauraHuu) December 6, 2014

"Älkää antako poliisin provosoida", Julma-Henri sanoo mikkiin. Päälle pari sataa osallistujaa Itiksessä. #luokkaretki — Klementiini (@klementiini) December 6, 2014

Itiksen miekkarissa on yksi ihminen, jolla on lätkämaila mukana #2013 #kiakkovierasjuhlat — Klementiini (@klementiini) December 6, 2014

Ennen puoli seitsemää mielenosoitus ryhmittyi banderollien ja soihtujen taakse ja lähti kävelemään kohti Itäkeskusta. Poliisi oli tukkinut Tallinnanaukion. Mielenosoitus kiersi Turunlinnantien kautta bussipysäkkien puoleiselle metrosisäänkäynnille, ja poliisi päästi koko mielenosoituksen pakkautumaan yhteen metrojunaan.

Tämä oli itselleni illan ensimmäinen yllätys. Olin ajatellut, että poliisi ei päästä tapahtumaa liikkumaan keskustaan tai vaihtoehtoisesti sumputtaa kaikki metroon ja purkaa mielenosoituksen siellä. Ehkä vapun kritiikki poliisia kohtaan todella osui, ja poliisi pelkäsi toimia, tai sitten poliisi ei halunnut ottaa riskiä ja katsoa, mitä Itäkeskuksessa tapahtuu, jos mielenosoitusta ei päästetä liikkumaan metroon.

Miekkari vyöryy metroon, poliisi katsoo takana, iloinen meno. "Kaikki kyytiin!" — Klementiini (@klementiini) December 6, 2014

Metrossa tunnelma oli niin sanotusti katossa, missä oli nopeasti myös melkoinen kasa tussispaghettia. Poliisi ennakoi mielenosoituksen nousevan metrosta rautatieasemalla, jonne oli järjestetty mellakkapoliisien vastaanottoväijytys. Metro pysäytettiin kuitenkin Hakaniemessä ja järjestäjät karjuivat mielenosoituksen ulos, ylös ja kadulle.

Tässä vaiheessa poliisi oli menettänyt pelin. Ylös noustessa ei näkynyt yhden yhtä partiota.

Takavuosina totuin suomalaisissa mielenosoituksissa siihen, että jos jossakin hajoaa ikkuna, sen tekee useimmiten satunnainen känninen pullonheittelijä. Lisäksi paikkoja on särkynyt vastauksena poliisin väkivaltaan. Tällä kertaa mukana oli työkaluilla valmistautuneita ihmisiä, jotka tekivät jo alussa kulkueesta nopeita koukkauksia ikkunoita kohti, palasivat kulkueeseen, kävelivät jonkin matkaa ja pudottivat työkalunsa pois, jotta eivät jäisi kiinni. Toiminta oli mielenosoituksen alkuvaiheessa varovaisen ja selväpäisen oloista. Näytti siltä, että kohteet valikoitiin tarkasti: McDonald’sin, Sokoksen ja Subwayn ikkunoita vastaan hyökättiin, ja H&M:n valomainos rikottiin ja töhrittiin.

Nyt kadulla Hakaniemessä, etenee Kaisaniemeen. Eka ikkuna rikki: Sokoksessa pari naarmua — Klementiini (@klementiini) December 6, 2014

Soihtuja, valomainos rikki, graffitia, Subwayn ikkuna — Klementiini (@klementiini) December 6, 2014

Luokkaretki Kaisaniemen puiston kohdalla. Edessä ja takana poliisien keskitys. Tosi iloinen ja energinen meno. "Luokkasota!" — Klementiini (@klementiini) December 6, 2014

Mellakkapoliisit kävelee viimein yhtä matkaa miekkarin kanssa. Äänipommeja heitetään — Klementiini (@klementiini) December 6, 2014

Tönimistä poliisirivistön kanssa Aleksilla. Miekkari seisoo. Äänipommi — Klementiini (@klementiini) December 6, 2014

Kulkueessa oli samaa energian ja ilon karnevalismia kuin Kiakkovierasjuhlissa 2013 ja EuroMayDayssa hulluna vuonna 2006. Ihmiset nauroivat ja huusivat, polttivat soihtuja, heittivät savupommeja ja ”äänipommeja”, tarjosivat toisilleen pähkinöitä, tanssivat ja hoilasivat. Välillä mielenosoitus oli strobosoihtujen ja rakettien liikkuva spektaakkeli.

Poliisi kasasi joukkonsa uudestaan Kaisaniemessä, jossa jouhat tukkivat tien keskustan liikekaduille ja ohjasivat kulkueen kohti Senaatintoria. Tässä vaiheessa kulkueen sivusta sai viimein perinteisistä suurmielenosoituksista tutun mellakkapoliisisaattueen, joka marssi mielenosoituksen sivussa.

Poliisin kanssa oli pientä käsirysyä, kun mielenosoitus yritti tunkeutua Aleksanterinkadulle. Poliisi piti rivistönsä eikä ottanut ketään kiinni, ja kulkue jatkoi Espaa kohti. Espan puistossa oli uusi tönimiskohtaus, jossa poliisit näyttivät jo hätääntyneiltä puolustaessaan Kappeli-luksusravintolan ikkunoita.

Seuraavaksi mielenosoitus yllätti poliisin niin totaalisesti, että kesti yli tunnin, ennen kuin poliisi pystyi taas toimimaan tehokkaasti.

Poliisi oli ilmiselvästi odottanut, että mielenosoitus suuntaisi presidentinlinnan mellakka-aitakarsinaa kohti. ”Jos aita kaatuu, niin patukkaa vaan”, ohjeistettiin poliisia linnan luona. Kulkue käveli kuitenkin Etelärantaan Elinkeinoelämän keskusliiton pääkonttorin eteen. Muutama poliisi ehti suojaamaan ovia mielenosoittajilta.

Jatkuu kohti Espaa. Poliisit vahvasti mukana mellakkavarusteissa. #luokkaretki — Klementiini (@klementiini) December 6, 2014

Poliisi vaikuttaa hätääntyneeltä, ei hallitse tilannetta ollenkaan. Kohti ek:n pääkonttoria — Klementiini (@klementiini) December 6, 2014

EK:n jälkeen alkoi valtava yksityisomaisuuden halveksunta ja paikkojen hajottaminen. Mielenosoitus sai liikkua EK:n ympäryskortteleissa miten halusi ja tehdä mitä huvittaa. Ikkunoita hajosi joka puolella. Kalliiden autojen peilejä rikottiin. Joku tuhosi Metson konttorin ikkunan. Eri puolilla paukahteli. Kultaliikkeiden ikkunoihin maalattiin FUCK CAPITAL -graffiteja. Fabianinkadulla kiskottiin kokonainen lipputanko irti kiviseinästä. Suomen lippuja revittiin alas ja yritettiin polttaa, mutta sade oli kastellut ne liian märiksi.

Metson ikkuna hajotettu Fabianinkadulla. Pommiääniä. Graffitia ikkunoissa. Kohti Eiraa #luokkaretki — Klementiini (@klementiini) December 6, 2014

Lipputanko vedetty irti seinästä Fabianinkadulla ja Suomen lippu häpäisty. Toinenkin — Klementiini (@klementiini) December 6, 2014

Poliisi ei ole ollut yhtä hukassa sitten Kiakkovierasjuhlien tai jopa Euromayday 06:n — Klementiini (@klementiini) December 6, 2014

Kaartinkaupungista mielenosoitus nousi Tähtitorninmäelle. ”Tässä on jotain kaunista”, sanoi vieressä kävelevä mielenosoittaja ja hymyili. Toinen laahasi Suomen lippua ja yritti sytyttää sitä soihdulla toimittajien kuvatessa.

Mäen huipulla ammuttiin pari rakettia valaisemaan pimeää iltaa.

Jos mielenosoitus olisi hajautunut tässä vaiheessa, kukaan ei luultavasti olisi joutunut kiinniotetuksi. Sen sijaan kulkue suuntasi uudestaan kohti Etelärantaa. Kadun yläpäässä kama alkoi lentää uudestaan ja ikkuna hajosi. Poliisi oli ryhmittynyt EK:n eteen todella voimakkaasti, mukana oli ratsupoliisit ja mellakkakilvet. Väki paineli suoraan poliisiriviä päin, töni poliiseja taaksepäin ja heitteli tölkkejä. Poliisi töni takaisin kilvillään.

Ympärillä paukkuu, mutta nämä nelijalkaiset kaverit eivät pienestä hetkahda. #poliisi turvaa pic.twitter.com/ihch8RcweX — Helsingin poliisi (@HelsinkiPoliisi) December 6, 2014

Käsirysyä, hevosia. Poliisi tönii kilvillä — Klementiini (@klementiini) December 6, 2014

Kulkue päätti kääntyi uudestaan EK:n kulmalta kohti Fabianinkatua. Seurasi hillittömin tuhosessio, jonka olen Suomessa nähnyt. Kirkkohallituksen iso ikkuna kivitettiin rikki. Ihmiset repivät liikennemerkkejä, tuhkakuppeja, roskiksia, tynnyreitä, lautoja, kaikkea mikä lähti irti, ja tähtäsivät kaikkea mikä hajosi. Osa mielenosoittajista osoitti suosiotaan, osa huusi vastaan, osa alkoi paeta paikalta.

Paikkoja hajosi niin paljon, ettei perässä enää pysynyt. Alun varovaisuus ja kohteiden valinta oli poissa, nyt uhattiin myös ravintoloiden ikkunapöydissä istuvia ihmisiä. Kaman heittelijät eivät enää välittäneet, oliko särkyvän lasin takana ihmisiä tai edessä mielenosoittaja lastenrattaidensa kanssa.

Kirkkohallituksesta iso ikkuna rikki, poliisi suojaa vain ek:ta — Klementiini (@klementiini) December 6, 2014

Nyt hajoaa todella pahasti paikkoja — Klementiini (@klementiini) December 6, 2014

Ikkunoiden paskoja ei ollenkaan kato minne tähtää, mielenosoittajat meinaa jäädä lasin alle. #lähiöstälinnaan — Henrik Jaakkola (@HenrikJaakkola) December 6, 2014

Se, että heitettiin ravintolan ikkunaa tuhkis/roskis -tynnyrillä oli oikeasti tosi raukkamaista ja inhottavaa #lähiöstlinnaan #luokkaretki — Arto L. (@arwin_goodman) December 6, 2014

Edelliseen RT:hen: ravintolan ikkunapöydissä istui väkeä, jos ikkuna olisi mennyt rikki olisi voinut käydä aika huonosti, onneksi kesti — Klementiini (@klementiini) December 6, 2014

Lasia sataa taivaalta. Mitä voi odottaa, kun hallituksen takia Suomessa on lähes 0,5 miljoonaa työtöntä. #lahiostlinnaan #luokkaretki — Liisa Levoton (@VallatonTampere) December 6, 2014

Ei hyvä: miekkarissa käynnissä tosi kova "kaikki onnistuu eikä mitään voi käydä" -fiilis — Klementiini (@klementiini) December 6, 2014

Muutama minuutti ylläolevan twiitin jälkeen kulkue pysähtyi Unionkadun päähän mellakkapoliisien tukittua tien. Poliisit kurvasivat mellakkajoukoilla myös kulkueen takaa ja alkoivat sulkea risteystä. Osa mielenosoittajista, seuraajista ja toimittajista ehti kävellä muotoutuvan poliisirivistön välistä, loput 200 jäivät poliisimottiin. Kun sumputetut huomasivat, että heidät oli saarrettu, ympäristön tuhoaminen yltyi.

Poliisisumpusta ei pääse ulos. Ikkunoita yritetään rikkoa, muut demoajat estelevät. #lähiöstlinnaan #luokkaretki — Arto L. (@arwin_goodman) December 6, 2014

Monta poliisiriviä Unioninkadun molemmin puolin. Yllättävän kauan poliisilla kesti sumputtaa, sekin onnistui virheiden takia lähinnä — Klementiini (@klementiini) December 6, 2014

@EveVayrynen Muista niitä journalisteja Smash Asemissa jotka sai syytteet niskaan ja tuomiot pelkästään paikalla olosta. — Jussi Marttila (@JussiMarttila) December 6, 2014

Tilanne näytti motitettujen kannalta toivottomalta. Päätin lähteä kotiin. Ehdin kävellä korttelin verran, kun kuului valtavaa riemuhuutoa. Viitisenkymmentä ihmistä juoksi ulos korttelin keskellä olevasta rakennuksesta, juoksi kulman taakse ja hajaantui joka suuntaan. Mielenosoittajat olivat murtautuneet ulos poliisin sumpusta ja pakenivat paikalta suoraan rakennusten läpi.

”Nyt ei tainnut mennä poliisilla ihan putkeen”, vieressä seissyt seuraaja sanoi. Kadulla olevat ihmiset nauroivat tilanteen älyttömyyttä: todennäköisesti juuri ne, jotka olivat rikkoneet paikkoja, onnistuivat livahtamaan motista ulos. Kun poliisi huomasi paon ja onnistui tukkimaan sumpussa rikotun portin, mottiin jäi lähinnä rauhallisia seisoskelijoita ja toimittajia.

Motti murrettu. Ihmiset pakeni rakennuksen läpi. Taitaa poliisille tulla palautetta… — Klementiini (@klementiini) December 6, 2014

.@arwin_goodman motista päässeet näytti hajaantuvan ympäriinsä. Ketään pakenijoista ei ilmeisesti otettu kiinni — Klementiini (@klementiini) December 6, 2014

120 mielenosoittajaa motissa edelleen. Poliisi ei päästä ketään pois, ei ole kuulemma saanut ohjeita miten pitää toimia nyt. — Suvi Auvinen (@suviauvi) December 6, 2014

Poliisi ajaa nyt viestimiäkin kauemmas. Jännä. #lähiöstlinnaan — Laura (@LauraHuu) December 6, 2014

Nyt antakaa joku kriisiapua tuolle kauhistuneelle Ylen toimittajalle, joka ei ole ikinä ennen nähnyt mielenosoittajia. #linnanjuhlat — Jami Järvinen (@JamiJarvinen) December 6, 2014

Olkaa rauhallisia, teidät tullaan noutamaan yksitellen (poliisin ohje mielenosoittajille) #luokkaretki — Pasi Lehtinen (@PeeLehti) December 6, 2014

Kaikkia poliisin motittamia epäillään mellakoinnista. Kaikki haastatellaan yksitellen ja päästetään pois kun allekirjoittaa jonkun paperin. — Arto L. (@arwin_goodman) December 6, 2014

#Luokkaretki menossa ja motissa mukana myös Timo Eränkö Lapinlahden linnut pic.twitter.com/NNf9OzvXqc — Tuomas Manninen (@TuomasManninen1) December 6, 2014

Jep, mellakointia ja jonotusta RT @L_inssi: Hmmm twiitit vuodesta toiseen näihin aikoihin on kovin samanmoisia… — Klementiini (@klementiini) December 6, 2014

Laki mellakoinnista mainittu. Poliisi ei ole missään vaiheessa antanut poistumiskäskyä jota olisi voitu rikkoa #lähiöstlinnaan #luokkaretki — Arto L. (@arwin_goodman) December 6, 2014

Mielenosoittajat veivät poliisia alkuillasta niin pitkään 6-0, että näköjään poliisi päätti vetää reilusti yli loppuillan motillaan — Klementiini (@klementiini) December 6, 2014

Höps. Keksitkö muka selkeämpää viestiä? “@thetanhut: Suomen lippuja poltettu? Toki saa osoittaa mieltä, mutta tuo menee jo yli ymmärryksen.” — Mimosa Milkshake (@mimosalle) December 6, 2014

Poliisi on ottanut useita kiinni "elitistien juhlia" vastustavasta anarkistien mielenosoituksesta. Kuva: Lehtikuva pic.twitter.com/OWfrGzxaJm — STT uutiset (@STTuutiset) December 6, 2014

Lasiruutu kriittisessä tilassa, kansa suree henkeään pidättäen. #luokkaretki — Tero Hannula (@terorizt) December 6, 2014

Kafkamainen tunnelma. Poliisi kutsuu sormea heilauttamalla yksitellen ihmisiä ulos motista. Tosi hitaasti. Jäljellä n 70 #luokkaretki — Tuomas Manninen (@TuomasManninen1) December 6, 2014

Kansainvälisten terroristien kannattaisi vaihtaa pommi-iskut ikkunoiden rikkomiseen itsenäisyyspäivänä koska sillä saa isomman mediahuomion. — Jukka Lindström (@jukkalindstrom) December 6, 2014

Uutistoimittaja joka ei ole koskaan ollut mielenosoituksessa??!? Jännät paikat, rumpuja ja kaikkea. Johan on. @ylenews — Luhtakallio (@EevaLuhtakallio) December 6, 2014

#lähiöstlinnaan melko surrealistinen kokemus. Huomattavan agressiivisia mellakkapoliiseja satoja. Rauhallista, poliisi kävi silti päälle. — Veli P.A. (@VeliPark) December 6, 2014

Poliisi sulloi mielenosoittajat busseihin http://t.co/gziMZlRjSo kiinniotettuja lopulta melko vähän, poliisin mukaan alle 20 — Klementiini (@klementiini) December 6, 2014

Ainakin energia ja meno oli harvinaista Suomessa RT @JulmaHenri: Aivan ihana luokkaretki — Klementiini (@klementiini) December 6, 2014

Tuomas Manninen: "Etumus käytiin epähuomiossa läpi kahdesti, mikä oli pelkästään imartelevaa." http://t.co/nWH6Ps8t3J — Anu Silfverberg (@Slfvrbrg) December 7, 2014

Motti purettiin keskiyöhön mennessä ja parikymmentä kiinniotettua kuljetettiin bussilla putkaan odottamaan kuulusteluja.

Vaihtoehtoinen kertomus tapahtumista löytyy Takusta. Kevennyksenä voi lukea myös anarko-Markon joulukalenteria.

Iltalehti illasta – toinen

Takun foorumilla mediaseurantaa

Edit: Takussa on myös jälkiraportti ja lausunto tapahtumista

Yleensä mielenosoitusten jälkeen mediat täyttyvät tuomitsijoista ja ymmärtäjistä. Itseäni ei kiinnosta kumpikaan. On tärkeämpiäkin kysymyksiä, joihin tarttua.

1) Muutamia poikkeuksia lukuun ottamatta on täysin uusi käänne suomalaisessa mielenosoitusperinteessä, että paikkoja tuhotaan näin laajasti, organisoituneesti ja militantisti. Meno on tietysti lievää verrattuna esimerkiksi Kreikkaan, jossa tuhopoltot ovat arkipäivää, mutta täkäläisessä kontekstissa tämä ja Kiakkovierasjuhlat ovat uutta. Mistä tämä kertoo?

2) Poliisiin keskitytään aina aivan liikaa, mutta poliisin silminnähtävä epäonnistuminen tuntui omituiselta. Oliko tosiaan niin suuri yllätys, että mielenosoitus ei mennyt linnan eteen vaan lähti harhailemaan ja pystyi muuttamaan suuntaansa nopeasti? Toisaalta poliisia tuskin sinänsä haittaa, että ikkunoita hajotetaan, perusteleehan tuho äärimmäiset voimakeinot ja lisämäärärahat.

3) Luokkaretki osoitti, että anarkistit pystyvät tekemään mielenosoituksessa mitä haluavat. Liike on nyt niin vahva, että sen ei tarvitse neuvotella poliisien kanssa tai jäädä marttyyreina valittamaan, että poliisi pamputti. Entä sitten? Mitä harhailu keskustassa ja vaihtelevasti valittu omaisuuden tuhoaminen kommunikoi ja kenelle? Kauempaa mielenosoitusta seuranneet tutut jakautuivat. Toisten mielestä mielenosoitus oli kommunikatiivisesti sisäänpäin kääntynyt. Toisten mielestä suuryrityksiä, EK:n korttelia ja Suomen lippuja vahingoittaneiden viesti oli selvä.

4) Uusnatsit ja muut äärioikeistolaiset järjestivät samaan aikaan mielenosoituksen Töölössä. Laajemmassa poliittisessa mittakaavassa tätä yli sadan ihmisen 612-marssia voi pitää äärioikeiston kannalta onnistumisena. Onko kadulla marssinut yhtä paljon äärioikeistoa 1930-luvun jälkeen? Tapahtumassa avoimesti natsihenkinen Suomen Vastarintaliike käveli yhdessä fasistisen Musta sydän -projektin, Suomen Sisun ja perussuomalaisten kanssa.

Anarkistien näyttävä marssi ja ikkunoiden rikkominen on hetkeen ja hätkähdyttävyyteen perustuvalla medialle kiinnostavampi kohde kuin sinimustien marssi. Äärioikeisto on kuitenkin jo nyt annettujen pahoinpitely- ja murhayritystuomioiden perusteella se todellinen uhka ja kohde, jota pitäisi tutkia ja joka pitäisi estää heti alkuunsa.

Itsenäisyyspäivänä äärioikeisto otti pienen mutta taitavan askeleen kohti mainstreamia. Samalla anarkistit noudattivat yleisessä tajunnassa ennakolta ollutta käsikirjoitusta.